Nota de premsa

Raval Rebel denuncia deixadesa i abandonament per part de SAIER d'una família amb menors desnonada el passat dimecres 5 de juny

Mohammed Jebara i Mina Anbor són una parella que té 2 fills, una nena de 5 anys i un nen de 2. El dimecres 5 de juny van ser desnonats del pis on vivien des de fa set mesos pel procediment penal i sense saber amb antelació ni el dia ni l’hora. Només van poder agafar les quatre coses que caben en una maleta, perquè no sabien on havien de passar la nit. Els Serveis d’emergència (CUESB) els van proporcionar només una nit de pensió, mentre des de diferents instàncies només els instaven a tornar al seu país.

Des de Raval Rebel volem denunciar l'actuació davant d'un cas d'emergència social on considerem que s'han dut a terme pràctiques inadmissibles davant la situació de vulnerabilitat d'una família:

• L'endemà del seu desallotjament, el dijous 6, la família es va personar al SAIER per ser atesos per la seva referent social i l’única resposta que van obtenir és que havien de tornar al Marroc perquè SAIER no tenia cap alternativa per a ells. A la tarda, van acudir a SS del Raval i la resposta va ser la mateixa.

• Davant d’aquestes respostes, Mohammed va anar a la mesquita, va comentar la seva situació i li van dir que anés a l’associació El Lokal del carrer de la Cera 1 bis, que és des de fa temps un lloc de referència per les persones en situació d'emergència habitacional. Van arribar cap a les 20:30, explicant la seva situació, i des d'allà es van fer diferents trucades per cridar l'atenció sobre la situació de la família i per evitar que passessin la nit al carrer. Després de diferents contactes, es va aconseguir que Serveis socials els proporcionessin una pensió per la nit de dijous, cintant-los pel divendres matí a primera hora.

• Divendres al matí, acompanyats per una persona de Raval Rebel, i després d'hores d'espera sense ser atesos, la directora dels Serveis socials del Raval Nord, els atén cap a la 13:00 hores (després d'haver estat citats a les 9:30). Ho fa a la sala d’espera, drets i sense cap mena d’empatia, dient que tenen una pensió (amb menjar) per quatre dies, i que havia estat ocupada tot el matí amb aquest i dos casos més d’urgència i per això els havia fet esperar tant, que el dimarts pròxim han d’estar a les 10:00 al SAIER i que la seva assistenta social els podrà rebre, però que vagin pensant que no són refugiats i que, per tant, l’Ajuntament de Barcelona no se’n fa càrrec de la gent que està com ells.

Denunciem:

• El fet que, en activar el desnonament, el jutjat no passés l’alterat preceptiva –segons acords establerts- als serveis socials. Això motiva el desconeixement del cas per part dels serveis i també que el problema no transcendeixi a SIPHO, que és el departament de l’Ajuntament encarregat de la mediació en situacions d'emergència habitacional.

• L'actitud agressiva i de menyspreu emprada amb aquesta família, i la manca absoluta de sensibilitat en les reiterades crides a què tornin al seu país, com si aquestes famílies migrades vinguessin per alguna mena de caprici.

• L'ús tergiversat de la figura del refugiat i el seu estatus jurídic, com un tret discriminatori respecte altres persones migrants, utilitzant allò que és un dret com si fos un privilegi davant d'altres persones en situació d'extrema vulnerabilitat social.

Raval Rebel, 11/6/2019

@ravalRebel

Raval.rebel@gmail.com

Contacte amb mitjans per al seguiment de la situació: Anna 646 53 78 12